ให้กู้ตรง
โดย...นายรัษฎา
26 เม.ย. 2559

โดย...นายรัษฎา
ไทยกำลังจะมีคลื่นความถี่ 4จีใช้ ซึ่งจะทำให้เทคโนโลยีทางการเงิน (ฟินเทค) ใหม่ๆ ในต่างประเทศหลั่งไหลเข้ามา โดยเฉพาะ พีทูพี เลนดิ้ง (Person-to-Person Lending) ที่เป็นการเจอกันโดยตรงระหว่างผู้ต้องการกู้เงินและผู้ต้องการให้กู้ผ่านโลกออนไลน์
วิธีนี้อาจจะเป็นแสงสว่างบนปลายอุโมงค์ให้กับธุรกิจเกิดใหม่ หรือกลุ่มสตาร์ทอัพ รวมทั้งเอสเอ็มอีที่มักจะมีปัญหาเรื่องแหล่งเงิน เพราะเป็นช่องทางระดมเงินทุนวิธีหนึ่ง ที่มีต้นทุนดอกเบี้ยต่ำกว่าการกู้แบงก์ และไม่ต้องผ่านขั้นตอนยุ่งยากซับซ้อนของแบงก์ด้วย
ขณะที่ผู้ให้กู้ก็ตัดสินใจในการให้กู้ได้ โดยได้รับผลตอบแทนที่สูงขึ้น เนื่องจากไม่ต้องผ่านตัวกลาง คือแบงก์
เวลานี้ในต่างประเทศมีทั้งผู้กู้ขอระดมเงินตรงจากผู้มีเงิน และยังมีธุรกิจที่ไม่ใช่ธนาคารเข้าทำหน้าที่เป็นตัวกลางเปิดช่องให้ผู้กู้และผู้ให้กู้มาเจอกันบนโลกออนไลน์
ถ้าธุรกิจของผู้กู้น่าสนใจ มีระบบบริหารจัดการที่ดี แนวโน้มยอดขายเลี้ยงตัวเองได้และพอมีกำไรบ้าง ก็จะดึงดูดผู้ให้กู้เข้ามา
แต่การทำ พีทูพี เลนดิ้ง คงปล่อยเสรีไม่ได้ เจ้าของเงินหรือผู้ให้กู้อาจจะเสียเปรียบ หรือถูกหลอกลวงได้ ธนาคารแห่งประเทศไทย จึงกำลังดูเรื่องกฎเกณฑ์อยู่